नम्रता और गिरीश जी दोनों शादीशुदा होकर भी जैसे सजा काट रहे थे, लेकिन जब मिले तो सारे बंधन टूट गए
“एक कुशल बिजनेसमैन की तरह उसने जी भरकर मेरा इस्तेमाल किया। शातिर इंसान, एक ऐसा दलाल, जो पत्नी को ही दांव पर लगा बैठा। उसके आरोपों और क्रूरता के बीच मैं एक बेजान मूरत बन कर रह गयी।”
तेज बरसात की उस अंधेरी रात में जब बिजली की चमक और बादलों की गडगड़ाहट से सारा वातावरण भयानक हो रहा था, नम्रता ने उस कॉटेज नुमा बंगले की कॉल बेल बजा दी।
“कौन?” प्रोफेसर गिरीश ने कमरे की बत्ती जला दी।
“दरवाजा खोलिए,” घबराहट के कारण नम्रता के होंठ कांपने लगे।
“इतनी रात गए इस खराब मौसम में आप अकेली... एक अजनबी के घर..?”
“मनाली से लौटते हुए हमारी बस के इंजन में कुछ गड़बड़ी हो गई। ड्राइवर ने कल सुबह चलने की बात कही है,” बेहद आस भरे स्वर में नम्रता ने अपनी बात कही।
“आइए, दरवाजा बंद करके गिरीश जी ने कमरे बत्ती जला दी। फिर सफाई सी देते हुए बोले, “दरवाजा खोल कर नहीं बैठ सकते, हवा को क्रॉस मिल जाएगा। वैसे खिड़कियां तो खुली हैं।” गिरीश जी ने जैसे भी बन पड़ा, नम्रता की असहजता कम करने की कोशिश की।
बैठक में अभिशप्त सी नीरवता थी। मंद रोशनी वाले वॉल लैंप पर क्रोशियानुमा कवर, उससे छितराता हुआ परछाइयों का जाल, बेमतलब चल रहा टीवी… थोड़ी देर बाद उन्हें न जाने क्या सूझा, घर का दरवाजा खोल कर बाहर निकल गए।
“कहां चले गए अचानक?” नम्रता के मन में संशय, उत्सुकता के अलावा और भी बहुत से भाव आने लगे। बाहर झांका तो लॉन, चार दीवारी, सड़क सभी की सीमा रेखाओं के अस्तित्व जलधारा में विलीन हो गये थे।
नम्रता कोच पर आसीन हो गयी। तभी जोर से बिजली कड़की और नम्रता की नजर दीवार पर बने शेल्फ पर अटक गई। अजनबी और उसकी पत्नी का फ्रेम में जड़ा फोटो रखा था। एक अन्य शेल्फ पर हिंदी और अंग्रेजी साहित्य के दिग्गज कहानीकारों और कवियों का संग्रह रखा था।
“आपका बुक कलेक्शन तो गजब का है।”
नम्रता ने दरवाजे पर खड़े पानी में तरबतर प्रोफेसर को देखते हुए कुछ इस तरह कहा जैसे वो उन्हें बरसों से जानती हो।
“कुछ ही दूरी पर एक टैक्सी स्टैंड है, और उससे थोड़ी दूरी पर एक और हैवी गाड़ियां भी होतीं हैं उनके पास मगर, काम नहीं बना।”
“आप इतने झंझावात में बाहर क्यों निकले? अगर कुछ हो जाता तो? अब पहले बदन सुखाकर कपड़े बदल लीजिए।”
नम्रता ने उन्हें सिर से पांव तक भीगे हुए देखकर इस तरह साधिकार डांटा कि उसे खुद अपने लहजे पर आश्चर्य हो आया था।
“मैं आपके लिए कुछ नहीं कर पा रहा। मेरा मतलब है… मैं समझ सकता हूं कि…”
वो कुछ ऐसी बेचारगी से बोले कि नम्रता बीच में ही बोल पड़ी, “समझते हैं न? तो फिर अब शांति से बैठ जाइए।”
गिरीश जी ने कमरे में बने फायरप्लेस की लड़कियां जला दीं। एक कंबल खुद लेकर दूसरा नम्रता को देते हुए खामोश निगाहों से खुली लकड़ियों की ओर देखा जैसे बंद कमरे में नम्रता के साथ बैठने की इजाजत लेना जरूरी हो।
फिर वो कमरे में जाकर एक फर वाला मोटा शॉल और ले आए और नम्रता की ओर बढ़ाकर बोले, “इसे कान तक ओढ़ लीजिए, नहीं तो ठंड लग जाएगी।”
“बस इतना काफी है।”
“शॉल रूपाली का है, शायद इसीलिए आप इसे ओढ़ना नहीं चाहतीं।”
“ऐसा आप सोचते होंगे मैं नहीं सोचती।”
बाद में उन्होंने बताया कि एक सड़क दुर्घटना में उनकी पत्नी और बेटी की मृत्यु हो गयी थी। सुनकर नम्रता दुखी तो बहुत हुई, लेकिन वो स्वयं इतनी टूटी हुई थी कि इससे ज्यादा कुछ पूछने का मन नहीं हुआ।
“आप फिक्र न करें, जैसे ही मौसम सुधरेगा, मैं खुद आपको आपके घर छोड़ आऊँगा, आपके पति परेशान हो रहे होंगे।”
नम्रता की आंखें शून्य में टिकीं थीं। धीरे धीरे उसका अतीत शब्दों का बाना पहन कर जीवंत हो उठा, “समीर से मेरा तलाक हो चुका है।”
“क्या..?”
“वो शादी शादी नहीं सिर्फ एक सौदा था, हमेशा ही जीवन में एक नया युद्ध लड़ती थी मैं।”
उसकी आंखें बंद हो गई थीं और उन बंद आंखों में समीर के साथ बितायी बरसों से मिलने वाली घुटन और अपना अस्तित्व बनाये रखने की कसमसाहट, भरे पूरे जीवन में पसरे खालीपन की कड़वी कसैली यादें साकार हो उठीं। आत्मा के अकेलेपन का एक एक पन्ना कब और कैसे खुलता चला गया, पता ही नहीं चला। कभी मन के दरवाजे किसी के सामने इस तरह खुले भी नहीं थे, कोई इस लायक लगा ही नहीं कभी।
“हम किसी को थोड़ा सा जानकर कितना अधिक जान लेने का दावा करने लगते हैं ना गिरीश जी। मैं भी इसी मुगालते में जीती रही, लेकिन समीर तो सिर्फ मनी मैटर्स की भाषा में ही हर भावना का अनुवाद करने का आदी था। कोई भी संवेदना, कोई भी अनुभूति उसे छू नहीं पाती थी। एक कुशल बिजनेसमैन की तरह उसने जी भरकर मेरा इस्तेमाल किया। शातिर इंसान, एक ऐसा दलाल, जो पत्नी को ही दांव पर लगा बैठा। उसके आरोपों और क्रूरता के बीच मैं एक बेजान मूरत बन कर रह गयी।”
अचानक एक बौछार के साथ कुछ बर्फ के टुकड़े आए और नम्रता के गालों और बालों पर अटक गए तो उसकी तंद्रा भंग हुई।
“उफ! क्या कर डाला मैंने। एक अजनबी के सामने अपने मन को खोलकर रख दिया।” नम्रता ने महसूस किया उसकी आंखें किसी भावी खतरे से सहम गई हैं।
अचानक एक बौछार के साथ बर्फ के टुकड़े आये और नम्रता के गालों और बालों पर अटक गये।
प्रोफेसर ने शायद नम्रता के चेहरे के भाव पढ़ लिए थे। उसे सहज करने और सुविधाजनक स्थिति देने के लिए उन्होंने आगे बढ़ कर नम्रता का स्कार्फ पकड़कर बहुत हौले से उसके गालों और बालों पर छिटकी बर्फ को पोंछा, तो न जाने कितनी बिजलियां दौड़ गयीं नम्रता के शरीर पर एक साथ।
वो अपने गालों पर दहकते अंगारे महसूस करने लगी। लेकिन समझ नहीं पा रही थी कि वो लालिमा डर के कारण थी या शर्म के कारण। उन्होंने उसके गालों को ही नहीं उसके वजूद को भी छू दिया था। नम्रता को सिर्फ उसके होने का ही नहीं बल्कि अपने विशेष और अतुलनीय होने का भी एहसास होने लगा था।
कितनी देर तक उसकी अचकचाई आंखें प्रोफेसर की आंखों में न जाने कौन सा अनदेखा, अनजाना सच तलाशती रहीं, जिसमें स्पष्ट लिखा था, कि मैंने ही नहीं उसने भी मुझे गहरे तक छू दिया है। उसके बाद शांति इतनी मुखर हो गई कि बोलना जरूरी हो गया था।
“सुबह सात बजे की बस से निकलना होगा मुझे।”
“तुम चाहो तो एक दिन और ठहर सकती हो।”
“नहीं रुक सकती। कल शाम मेरे बेटे का डांस परफॉरमेंस है।”
“क्या नाम बताया तुमने अपने बेटे का?”
“विभू, वो जब एक साल का था, तभी मैंने समीर का घर छोड़ दिया था।”
“कभी दूसरी शादी का विचार नहीं आया मन में?”
“नहीं, मन किसी पुरुष से जुड़ा ही नहीं कभी।”
कुछ देर सन्नाटा पसरा रहा। आखिर प्रोफेसर ने ही मौन तोड़ा, “मेरे ख़याल से कुछ देर सो लें, मैं रजाई ला देता हूं।”
नम्रता को लगा, ये खामोश नज़दीकियां जितना उसे डरा रही थीं प्रोफेसर को भी उतना ही डरा रही थीं। लेटते ही पलकें झपकने लगीं। सुबह बाहर निकली तो आसमान साफ था। धरती धुली-पुँछी साफ और खूबसूरत दिख रही थी।
“कल कहां से आया इतना सारा पानी, कहीं इस अजनबी से मिलाने के लिए तो विधाता ने ये खेल नहीं रचा था।”
“अगर जीवन में कभी भी मेरी जरूरत महसूस हो तो कभी मत झिझकना।” गिरीश जी ने नम्रता को बस में बैठाते हुए कहा तो उनकी आंखों में मोती से चमकने लगे, जिनमे नम्रता का ही प्रतिबिंब था।
“आप बहुत अच्छे हैं गिरीश जी।”
हालांकि नम्रता ने कुछ नहीं कहा था, लेकिन ऐसा लगा जैसे गिरीश जी ने सब कुछ सुन लिया। दोनों की आंखें एकटक एक दूसरे को देख रही थीं। वक्त जैसे ठहर गया था।
बस चलने के बाद नम्रता की नजर अपनी हथेलियों पर पड़ी, जिन पर एक कागज का टुकड़ा रखा था जिस पर एक फोन नंबर और ईमेल आईडी भी लिखा था।
घर पहुंचते ही व्हॉट्सऐप पर प्रोफेसर का मैसेज आ गया। नम्रता की पहुंच और विभू की कुशल क्षेम पूछने की चिंता स्पष्ट दिख रही थी उस संदेश में। नम्रता ने सकुशल पहुंचने की सूचना दी तो मैसेज भेजने का सिलसिला शुरू हो गया।
नम्रता समझ नहीं पाती थी कि गिरीश जी के मैसेज का क्या जवाब दे? कहने के लिए शब्द भी तो नहीं थे कि इस दोस्ती को क्या नाम दे। कभी खुद से डरती कभी दुनिया वालों से।
मन बड़ा उचाट सा हो गया था। एक विचित्र सी उद्विग्नता तन मन पर हावी रहती, जो किसी पल उसे चैन से बैठने ही नहीं देती थी।
नम्रता ने कॉलेज जाना शुरू कर दिया था।
वो एक उदास शाम थी जब वो जीवन के भटकाव को एक निश्चित दिशा की ओर मोड़ देने का असफल प्रयास करती हुई उदास बैठी थी कि एक पुरुष स्वर ने उसे चौंका दिया,
“आप यहां?”
“एक मीटिंग के सिलसिले में आया था, सोचा तुमसे भी मिल लूंगा।”
प्रोफेसर गिरीश पहले से कहीं ज्यादा कमजोर दिखाई दे रहे थे। कुछ ही दिनों के अंतराल ने उन्हें अधेड़ावस्था की ओर धकेल दिया था।
“अपने घर चलने के लिए नहीं कहोगी?” उन्होंने नम्रता से पूछा तो वो एकदम घबरा गयी। लेकिन मना करना भी अशिष्टता होती।
लड़खड़ाती जुबान से उसने उत्तर दिया, “जी जरूर, चलिए।”
वो पूरी शाम दोनों ने एक साथ बितायी। विभू भी गिरीशजी के साथ घुल मिल गया था। उस दिन के बाद गिरीशजी जब भी मनाली आते, नम्रता के घर जरूर आते। विभू की तोतली बातों को सुनते। अपने अतीत की सुनहरी यादों को नम्रता के साथ शेयर करते।
कई दिनों, बल्कि महीनों तक ये सिलसिला चलता रहा। वो नवरात्रि का पहला दिन था। कलश स्थापना के बाद दुर्गासप्षती का पाठ समाप्त कर नम्रता ने गिरीश जी को प्रसाद दिया तो इतने महीनों से लगाये गए संयम का बांध जैसे टूट गया। मन पर नियंत्रण बिल्कुल खत्म हो गया।
गिरीश जी उदास होकर बोले, “नम्रता, रूपाली के जाने के बाद मुझे ऐसा महसूस होता था जैसे जीवन ही समाप्त हो गया, लेकिन सच पूछो तो ऐसा होता नहीं है, ऐसा सोचना भी उचित नहीं। जिसके हिस्से में जितनी सांसें हैं वो उतनी जी कर चला जाता है। जो रह जाता है, उसे खुद को संभालना पड़ता है। तुम समझ रही हो न...”
हैरान रह गयी नम्रता। ये किस वेदना की गंध आ रही थी गिरीशजी के शब्दों में?
“अतीत को भूलकर क्यों न हम नये सिरे से जीने का प्रयास करें।”
“लेकिन माता-पिता और ये समाज...”
“इन सबको तो बीच में आना ही नहीं चाहिए।”
भावनाओं की आंधी सारी औपचारिकताएं उड़ा कर ले गई। दोनों भूल गए कि नन्हा विभू उन दोनों को टुकर टुकर निहार रहा है। नम्रता ने शरमाकर अपना चेहरा गिरीश जी के सीने पर रख दिया।
- पुष्पा भाटिया
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें